**NÁRODNÁ RADA SLOVENSKEJ REPUBLIKY**

**IX. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**návrh**

**ZÁKON**

**z … 2024,**

**ktorým sa mení a dopĺňa zákon č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

Čl. I

Zákon č. 269/2018 Z. z. o zabezpečovaní kvality vysokoškolského vzdelávania a o zmene a doplnení zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov v znení zákona č. 410/2020 Z. z., zákona č. 345/2021 Z. z. a zákona č. 137/2022 Z. z. sa mení a dopĺňa takto:

**1.** V § 36 ods. 2 sa vypúšťa tretia veta.

**2.** V § 40 ods. 5 sa číslo „2024“ nahrádza číslom „2026“ a na konci sa pripájajú tieto vety: „Ak vysoká škola do 31. augusta 2026 získa akreditáciu habilitačného konania alebo akreditáciu inauguračného konania v príslušnom odbore habilitačného konania a inauguračného konania udelenú podľa právnych predpisov účinných od 25. apríla 2022, habilitačné konania a inauguračné konania v príslušnom odbore habilitačného konania a inauguračného konania začaté pred udelením príslušnej akreditácie, sa dokončia podľa právnych predpisov účinných do 24. apríla 2022. Ak vysoká škola do 31. augusta 2026 nezíska akreditáciu habilitačného konania alebo akreditáciu inauguračného konania v príslušnom odbore habilitačného konania a inauguračného konania udelenú podľa právnych predpisov účinných od 25. apríla 2022, neukončené habilitačné konania a inauguračné konania v príslušnom odbore habilitačného konania a inauguračného konania sa od 1. septembra 2026 zastavujú.“.

**3.** Za § 40 sa vkladá § 41, ktorý aj s nadpisom znie:

„§ 41

**Prechodné ustanovenie k úpravám účinným od 1. augusta 2024**

Vysoká škola je oprávnená od 1. augusta 2024 do nadobudnutia právoplatnosti rozhodnutia podľa § 25 ods. 1 vytvoriť študijný program, aj pred prvým posúdením vnútorného systému, postupom podľa § 30. Agentúra od 1. augusta 2024 do nadobudnutia právoplatnosti rozhodnutia podľa § 25 ods. 1, ktorým agentúra rozhodne o tom, že vnútorný systém a jeho implementácia je v súlade so štandardmi pre vnútorný systém, neodmietne žiadosť o udelenie akreditácie študijného programu z dôvodu podľa § 30 ods. 5.“.

**Čl. II**

Tento zákon nadobúda účinnosť 1. augusta 2024.